酬友封話舊敘懷十二韻
作者：元稹
朝代：唐

paragraphs: 風波千里別，書信二年稀。
乍見悲兼喜，猶驚是與非。
身名判作夢，盃盞莫相違。
草館同牀宿，沙頭待月歸。
春深鄉路遠，老去宦情微。
魏闕何由到，荆州且共依。
人欺翻省事，官冷易藏威。
但擬馴鷗鳥，無因用弩機。
開張圖卷軸，顛倒醉衫衣。
蓴菜銀絲嫩，鱸魚雪片肥。
憐君詩似湧，贈我筆如飛。
會遣諸伶唱，篇篇入禁闈。